C 131/2
BG
Официален вестник на Европейския съюз
24.3.2022 г.
Известие на Комисията съгласно член 4, параграф 14 от протокол 1 към Споразумението за икономическо партньорство между Европейския съюз и държавите от ЮАОР, страни по СИП, относно определението на понятието „продукти с произход“ и методите за административно сътрудничество — Кумулация между Европейския съюз и държавите от АКТБ, страни по СИП, и отвъдморските страни и територии на ЕС, съгласно предвиденото в член 4, параграфи 3 и 7 от протокол 1 към СИП между ЕС и ЮАОР (2022/C 131/02) Диагоналната кумулация в Съюза се разглежда в член 4, параграфи 3 и 7 от протокол 1 към Споразумението за икономическо партньорство („СИП“) между Европейския съюз („Съюза“) и държавите от Южноафриканската общност за развитие („ЮАОР“), страни по СИП (1).
Тази кумулация позволява на износителите от Съюза да влагат в продуктите си за износ към държавите от ЮАОР, страни по СИП, материали с произход от други държави от Африка, Карибите и Тихоокеанския басейн („АКТБ“), страни по СИП, или от отвъдморските страни и територии на Съюза („ОСТ“), и да разглеждат тези материали, както и тяхната обработка или преработка в тези страни или територии, като материали с произход от Съюза или като обработка или преработка, извършени в Съюза, когато се влагат в продукт, произведен в Съюза и изнесен за държава от ЮАОР, страна по СИП, в рамките на СИП, при спазване на другите условия, установени в член 4, параграфи 4, 5, 8, 16 и 18.
ЕС вече прилага от 1 октомври 2018 г. диагонална кумулация с някои държави от ЮАОР, страни по СИП, и ОСТ (вж. известие 2018/C 407/07 (2)).
Освен това Съюзът сключи договореност за административно сътрудничество с Гана.
Европейската комисия предостави подробна информация за тази договореност на държавите от ЮАОР, страни по СИП.
Следователно Съюзът е изпълнил административните изисквания по член 4, параграф 10 от протокол 1 и може да започне да прилага диагоналната кумулация, предвидена в член 4, параграфи 3 и 7 от протокол 1 към Споразумението за икономическо партньорство между Европейския съюз и държавите от ЮАОР, страни по СИП, с Гана от 1 април 2022 г.
Освен това вследствие на оттеглянето на Обединеното кралство от ЕС, от 31 януари 2020 г. вече не е възможна диагонална кумулация с ОСТ на Обединеното кралство.
В светлината на горепосоченото, в Съюза диагоналната кумулация, предвидена в член 4, параграфи 3 и 7, може да се прилага със следните държави и територии: — Карибите: Антигуа и Барбуда; Бахамски съюз; Барбадос; Белиз; Доминикански съюз; Доминиканска република; Гренада; Кооперативна република Гвиана; Ямайка; Сейнт Китс и Невис; Сейнт Лусия; Сейнт Винсънт и Гренадини; Република Суринам и Република Тринидад и Тобаго; — Регион Централна Африка: Република Камерун; — Регион Източна и Южна Африка: Република Мадагаскар; Република Мавриций; Република Сейшели и Република Зимбабве; — Тихоокеански регион: Независима държава Папуа-Нова Гвинея и Република Фиджи; — Регион Западна Африка: Република Кот д’Ивоар; Гана (3) — ОСТ: Гренландия; Нова Каледония и зависими територии; Френска Полинезия; Френски южни и антарктически територии; Уолис и Футуна; Сен Бартелеми; Сен Пиер и Микелон; Аруба; Бонер; Кюрасао; Саба; Синт Еустациус; Синт Мартен.
Настоящото известие се публикува в съответствие с член 4, параграф 14 от протокол 1 към СИП между ЕС и ЮАОР.
Настоящото известие замества известие 2018/C 407/07 от 12 ноември 2018 г.
(1) OВ L 250, 16.9.2016 г., стр. 1924.
(2) OВ C 407, 12.11.2018 г., стр. 8.
(3) От 1 април 2022 г.